Bergerov sistem
Bergerov sistem je sistem određivanja parova sportskih takmičenja u kružnim turnirima, na kojima igraju igrači po principu svako sa svakim. Najveću primjenu našao je u šahu. Nazvan je po austrijskom majstoru Johannu Bergeru. Kao najbolje razrađen od svih poznatih kružnih sistema, Bergerov sistem je pored šaha našao primjenu i u svim drugim ekipnim i pojedinačnim sportovima, gdje god učesnici igraju po sistemu svako sa svakim. Pošto učesnici takmičenja igraju po sistemu svako sa svakim, turniri organizovani po ovom sistemu, daju najpravedniji plasman učesnika. Svi pokušaji za pronalaženjem pravednijeg sistema, za sada su bili neuspješni. Berger-turniri obično su zatvorenog tipa (igrači koji učestvuju, dolaze po pozivu organizatora). Minimalan broj igrača je tri, a može se organizovati da se igra jednokružno i to svako sa svakim po jednu partiju, dvokružno, kada svako sa svakim igra po dvije partije - jednu bijelim i drugu crnim figurama. Kojim će redom i bojom figura jedan igrač igrati protiv ostalih, zavisi od rednih brojeva koje žrijebom prije početka takmičenja dobiju učesnici turnira. Ako je za turnir prijavljen neparan broj igrača, u svakom kolu jedan igrač je slobodan i ne dobija poene. Pobednik turnira je igrač koji sakupi najveći broj poena. Ako više takmičara ostvari jednak broj poena, uspješniji je onaj igrač čiji je veći zbir poena sa takmičarima iz gornje polovine konačne turnirske tabele.